TU บวก 6% นิวไฮรอบ 1 ปี 9 เดือน โบรกอัพกำไรปี 64-65 รับผลงานโตเด่น ชูเป้า 22 บ.
TU บวก 6% นิวไฮรอบ 1 ปี 9 เดือน โบรกอัพกำไรปี 64-65 รับผลงานโตเด่น ชูเป้า 22 บ.
11 พ.ค. 2564

ผู้สื่อข่าวรายงานว่า ราคาหุ้น บริษัท ไทยยูเนี่ยน กรุ๊ป จำกัด (มหาชน) หรือ TU ณ เวลา 16.18 น. อยู่ที่ระดับ 17.80 บาท บวก 1 บาท หรือ 5.95% สูงสุดที่ระดับ 17.90 บาท ต่ำสุดที่ระดับ 16.80 บาท ด้วยมูลค่าการซื้อขาย 1.95 พันล้านบาท โดยราคาหุ้นขึ้นทำจุดสูงสุดอีกครั้งในรอบ 1 ปี 9 เดือน นับตั้งแต่ราคาหุ้นอยู่ทีระดับ 17.80 บาท เมื่อวันที่ 23 ส.ค. 62

ด้านนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ ปรับเพิ่มประมาณการกำไรปี 2564 – 2565 ขึ้น 8% และ 9% ตามลำดับ สะท้อนถึงอัตรากำไรขั้นต้นที่ปรับฐานขึ้น โดยกลุ่มสินค้ามูลค่าเพิ่มและอาหารสัตว์เลี้ยงมีการออกสินค้าใหม่ และเน้นขายสินค้าอัตรากำไรสูง
พร้อมกันนี้ คาดว่ากำไรไตรมาส 2/64 ยังมีต่อเนื่องโดยเข้าสู่ช่วงไฮซีซั่น และอาหารทะเลแช่แข็งฟื้นตัวได้ต่อหลังสหรัฐฯ เปิดเมืองมากขึ้น ซึ่งทำให้ธุรกิจอาหารซื้อสินค้าจาก TU เพิ่มขึ้น ธุรกิจอาหารสัตว์เลี้ยงเป็นทิศทางขาขึ้นตามดีมานด์ที่เพิ่มขึ้น ทั้งในประเทศและส่งออก ราคาวัตถุดิบปลาทูน่ายังอยู่ในระดับต่ำ ทำให้ TU สามารถบริหารต้นทุนได้อย่างมีประสิทธิภาพ ส่วนล็อปสเตอร์แดงจะฟื้นตัวจากฐานต่ำในปีก่อนที่มีการล็อกดาวน์
โดยแนะนำซื้อเก็งกำไร ราคาเป้าหมาย 18 บาท
ขณะที่ บล.ฟินันเซีย ไซรัส ระบุในบทวิเคราะห์ว่า แนะนำ “ซื้อ” ปรับเพิ่มราคาเป้าหมายเป็น 22 บาท หลังกำไรสุทธิไตรมาส 1/2564 โต 24% เทียบไตรมาสก่อนหน้า, เพิ่มขึ้น 78% เทียบช่วงเดียวกันของปีก่อน ส่วนกำไรปกติ เพิ่มขึ้น 13% เทียบไตรมาสก่อนหน้า, โต 40% เทียบช่วงเดียวกันของปีก่อน ซึ่งดีกว่าคาดมาก และเป็นผลจาก Operation ที่แข็งแกร่งทั้งรายได้ที่โตดีกว่าคาด รวมถึง Margin ที่เพิ่มขึ้นและสูงกว่าคาด
พร้อมปรับเพิ่มประมาณการกำไรปี 2564-2565 เป็น +4% เทียบช่วงเดียวกันของปีก่อนและ +5% เทียบช่วงเดียวกันของปีก่อนตามลำดับ